**แนวทางการพัฒนากิจกรรมเพื่อเสริมสร้างพัฒนาการเด็กปฐมวัยโรงเรียนบ้านเลี้ยงเด็กเลิศสวัสดิ์ LSCD ตำบลตลาดบัวขาว อำเภอสีคิ้วจังหวัดนครราชสีมา**

**บทคัดย่อ**

การวิจัยนี้เป็นการวิจัยเชิงปฏิบัติการแบบมีส่วนร่วม มีวัตถุประสงค์เพื่อ 1) ศึกษาข้อมูลบริบทของโรงเรียนบ้านเลี้ยงเด็กเลิศสวัสดิ์ LSCD ตำบลตลาดบัวขาว อำเภอสีคิ้วจังหวัดนครราชสีมา 2) ศึกษาการจัดการเรียนรู้สำหรับเด็กปฐมวัยที่ผ่านมาของโรงเรียนบ้านเลี้ยงเด็กเลิศสวัสดิ์ LSCD 3) ศึกษาหาแนวทางการพัฒนากิจกรรมเพื่อเสริมสร้างพัฒนาการเด็กปฐมวัยโรงเรียนบ้านเลี้ยงเด็กเลิศสวัสดิ์ LSCD กลุ่มเป้าหมายเลือกแบบเจาะจงคือ 1) เด็กปฐมวัยโรงเรียนบ้านเลี้ยงเด็กเลิศสวัสดิ์ จำนวน 27 คน 2) ครูโรงเรียนบ้านเลี้ยงเด็กเลิศสวัสดิ์ 3) ผู้ปกครอง 3 คน เครื่องมือวิจัยได้แก่ 1) ประเด็นการสัมภาษณ์เชิงลึก 2) ประเด็นสัมภาษณ์กลุ่ม 3) ประเด็นสนทนากลุ่มใช้ในการตรวจสอบข้อมูลแบบสามเส้าในด้านข้อมูล ใช้การวิเคราะห์ข้อมูลเชิงเนื้อหา

ผลการวิจัย พบว่า :

1. บริบทของโรงเรียนบ้านเลี้ยงเด็กเลิศสวัสดิ์ LSCD เป็นโรงเรียนเอกชนสอนตั้งแต่ระดับอนุบาล 1 ถึงอนุบาล 3 ตั้งอยู่เลขที่ 190/2 ตำบลลาดบัวขาว อำเภอสีคิ้ว จังหวัดนครราชสีมา มีพื้นที่ทั้งหมด 8 ไร่ มีคณะครู 4 คน นักเรียนอนุบาล 1-3 จำนวน 27 คน

2. การจัดการเรียนรู้สำหรับเด็กปฐมวัยที่ผ่านมาของโรงเรียนบ้านเลี้ยงเด็กเลิศสวัสดิ์ LSCD มีกิจกรรมสำคัญ ได้แก่ 1) กิจกรรมเสริมสร้างพัฒนาการด้านร่างกาย เช่น กิจกรรมเล่นกีฬา กิจกรรมสนามเด็กเล่นกิจกรรมแอโรบิค 2) กิจกรรมเสริมสร้างพัฒนาการด้านสติปัญญา เช่น กิจกรรมเล่านิทาน กิจกรรมการสอนการอ่านหนังสือ และกิจกรรมการเล่นเกมส์แบ่งรูปสิ่งของ 3) กิจกรรมเสริมสร้างพัฒนาการด้านอารมณ์ เช่น กิจกรรมการร้องเพลงปรบมือเข้าจังหวะ

3. แนวทางการพัฒนากิจกรรมเพื่อเสริมสร้างพัฒนาการเด็กปฐมวัยโรงเรียนบ้านเลี้ยงเด็ก LSCD เป็นแนวทางที่เน้นการพัฒนาบนฐานความต้องการของโรงเรียนและผู้ปกครองและเป็นกิจกรรมที่โรงเรียนยังไม่เคยทำมาก่อน แนวทางประกอบด้วย (1) การวิเคราะห์ข้อมูลทุนเดิมของโรงเรียน (2) การวิเคราะห์และกำหนดแนวทางส่งเสริมการเรียนรู้ (3) การทดลองปฏิบัติการพัฒนากิจกรรมส่งเสริมการเรียนรู้ (4) การสรุปประเมินกิจรรมการส่งเสริมการเรียนรู้

**คำสำคัญ** : แนวทางการพัฒนากิจกรรม เด็กปฐมวัย